《虞山拜言子墓》
清代·陶澍

三桓在圣门，孟仲多良士。亦有礼许人，汰哉称叔氏。

平生议论间，师没尚阙里。何年南方来，海隅有居址。

马迁记吴人，所本盖世史。箕山许由冢，考古多疑似。

我来昆湖南，有坟此高峙。山名昉虞仲，墓门复伊迩。

缅兹四科英，再拜荐潦水。此邦富文学，高让亦前轨。

两贤岂相阨，何至烦钧矢。末俗愆干糇，学道宜易使。

无为诮贱儒，诗书敦耒耜。清风飒然来，松桧发宫徵。

慨想弦歌声，肃然增仰止。

作者简介：（1778—1839）清湖南安化人，字子霖，号云汀。嘉庆七年进士。授编修。迁御史、给事中。出为川东道，治行称四川第一。嘉、道间，历安徽布政使、巡抚，清查库款，理清三十余年积累纠葛。治荒政，创辑《安徽通志》。道光五年，调江苏。时洪泽湖决，运道梗阻，澍办理海运，亲赴上海雇船而成之。十年，任两江总督。与巡抚林则徐疏浚江南河流，号为数十年之利。又陈两淮盐政积弊，推行票盐，减价敌私，颇有成效。卒谥文毅。有《印心石屋诗文集、奏议》、《蜀輶日记》、《陶渊明集辑注》等。